b'\n_START_ARTICLE_\nLa Patum\n_START_PARAGRAPH_\nLa Patum on Bergan kaupungissa Kataloniassa vuosittain vietett\xc3\xa4v\xc3\xa4 juhla, jolla on keskiaikaiset juuret. Se on ollut vuodesta 2005 l\xc3\xa4htien Unescon aineettoman kulttuuriperinn\xc3\xb6n luettelossa._NEWLINE_Juhlaa vietet\xc3\xa4\xc3\xa4n vuosittain helluntaina. Ajankohta on sidottu vuosittain kirkolliseen kalenteriin ja m\xc3\xa4\xc3\xa4r\xc3\xa4ytyy p\xc3\xa4\xc3\xa4si\xc3\xa4isen mukaan. Tavallisesti sit\xc3\xa4 vietet\xc3\xa4\xc3\xa4n touko-kes\xc3\xa4kuussa. La Patum kest\xc3\xa4\xc3\xa4 keskiviikosta sunnuntaihin._NEWLINE_Juhlan keskeisint\xc3\xa4 sis\xc3\xa4lt\xc3\xb6\xc3\xa4 ovat sen erilaiset hahmot, kuten Plens tai Guita, jotka esitt\xc3\xa4v\xc3\xa4t tanssin tai muun tapahtuman kaupungin pienell\xc3\xa4 keskusaukiolla. Hahmojen lis\xc3\xa4ksi juhlassa k\xc3\xa4ytet\xc3\xa4\xc3\xa4n paljon ilotulitteita, jotka on kiinnitetty hahmoihin. Yleis\xc3\xb6 t\xc3\xa4ytt\xc3\xa4\xc3\xa4 aukion ja osallistuu juhlaan hahmojen ymp\xc3\xa4rill\xc3\xa4. Kaikki La Patumin juhlatapahtumat ovat yleis\xc3\xb6lle ilmaisia._NEWLINE_La Patumiin kuuluu my\xc3\xb6s sit\xc3\xa4 varten s\xc3\xa4velletty\xc3\xa4 musiikkia, jota esitt\xc3\xa4\xc3\xa4 juhlaorkesteri kaupungin kirkon rappusilla. Musiikki on s\xc3\xa4velletty 1800- ja 1900-luvuilla. La Patumin nimi tulee juhlaa s\xc3\xa4est\xc3\xa4v\xc3\xa4n isorummun \xc3\xa4\xc3\xa4nest\xc3\xa4, joka varhaisempina aikoina oli ainoa juhlaan liittynyt musiikkiesitys.'